А вось для зборніка “Для голаса” Маякоўскі сам адабраў 13 вершаў, а мастак аформіў яго як тэлефонны даведнік — з лесвічкай-рэгістрам, які дазваляе хутка адшукваць патрэбны верш. На выразах рэгістра змешчаны скарочаныя назвы вершаў — “Марш”, “Кума”, “Каханне”, “Сонца”, а таксама сімвалічныя дзвюхфарбавыя (чорныя і чырвоныя) малюначкі, створаныя з прамавугольнікаў і кружкоў. Кніжка мела пераплёт з мяккага кардону аранжавага колеру, на фронтыспісе — трохвугольнік, круг, квадрат і літары ЛЮБ, гэта значыць ініцыялы Лілі Юр’еўны Брык — каханай паэта, якая, дарэчы, з’яўлялася і рэдактарам кніжкі.